ธนารักษ์เว้นค่าเช่า หนุนเกษตรยั่งยืน
ธนารักษ์เตรียมเสนอคลังเว้นค่าเช่าทำนา-ไร่ผสมผสาน ให้เกษตรกรรายละไม่เกิน 15 ไร่ นาน 6 ปี
15 พ.ย. 2559

ธนารักษ์เตรียมเสนอคลังเว้นค่าเช่าทำนา-ไร่ผสมผสาน ให้เกษตรกรรายละไม่เกิน 15 ไร่ นาน 6 ปี
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์เตรียมเสนอให้ นายอภิศักดิ์ ตันติวรวงศ์ รมว.คลังและคณะรัฐมนตรี (ครม.) พิจารณา ในการยกเว้นค่าเช่าให้กับเกษตรกรที่ทำนา ทำไร่ บนที่ราชพัสดุ รายละไม่เกิน 15 ไร่ เป็นเวลา 6 ปี เพื่อช่วยเหลือผู้มีรายได้น้อยตามนโยบายของรัฐบาล โดยจะเริ่มปี 2560 นี้
สำหรับเงื่อนไขที่เกษตรกรจะได้รับการยกเว้นค่าเช่าบนที่ราชพัสดุของกรมธนารักษ์ ต้องทำเกษตรเชิงสร้างสรรค์อย่างยั่งยืน โดยจะต้องเข้าร่วมโครงการกับกระทรวงเกษตรและสหกรณ์ในการเพาะปลูกพืชแบบผสมผสาน ไม่เพาะปลูกแบบเชิงเดี่ยว เพื่อให้เกษตรกรสามารถยืนได้ด้วยตัวเอง ซึ่งในปัจจุบันมีเกษตรกรที่เช่าที่ราชพัสดุของกรมธนารักษ์อยู่ประมาณ 1 แสนกว่าราย
ขณะที่การปรับสัญญาอัตราค่าเช่าในเชิงพาณิชย์ใหม่ทั่วประเทศจะเป็นไปตามระบบมาตรฐาน โดยจะใช้ฐานพิจารณาอัตราค่าเช่าใหม่เป็นไปตามราคาประเมินที่ดินใหม่ เริ่มตั้งแต่วันที่ 1 ม.ค. 2560 เป็นต้นไป ซึ่งที่ผ่านมาได้มีการเดินสายชี้แจงผู้เช่าที่ดินทั้งหมดแล้ว และมีคณะพาณิชยศาสตร์การบัญชี จากมหาวิทยาลัยธรรมศาสตร์ ร่วมกำหนดราคา
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า เพื่อช่วยเหลือเกษตรกรผู้ปลูกข้าวหอมมะลิที่ประสบปัญหาราคาตกต่ำ คปภ.ร่วมมือกับภาคอุตสาหกรรมประกันภัยร่วมกันซื้อข้าวหอมมะลิจากชาวนาผ่านธนาคารเพื่อการเกษตรและสหกรณ์การเกษตร (ธ.ก.ส.) เบื้องต้นจะซื้อข้าวหอมมะลิ 109 ตัน เพื่อนำมาบรรจุถุงขนาด 1 กิโลกรัม เพื่อนำไปมอบให้กับผู้ที่ขาดแคลนทุนทรัพย์ ผู้ยากไร้และผู้ที่ต้องการข้าว เช่น มูลนิธิ โรงพยาบาลสงฆ์ บ้านพักคนชรา สถานสงเคราะห์เด็กอ่อนพิการทางสมองและปัญญาบ้านเฟื้องฟ้า ฯลฯ